Basa Jawa iku pancen angel panganggone, yen durung kulina. Apa maneh yen kudu ngetrepi unggah-ungguh sing maneka warna. Mula saperangan warga banjur ninggal pakulinane nganggo basa Jawa ganti nganggo basa Indonesia utawa basa Inggris. Umume padha wedi salah ngetrepake unggah-ungguh. Kamangka “witing tresna jalaran saka kulina”. Yen wong Jawa ora kulina nganggo basa Jawa, ora bakal tresna marang basane dhewe. Manut andharane Profesor Edi Subroto ing sawijining panalitene, anane generasi nom Jawa ora bisa nggunakake basa Jawa kanthi bener iku amarga akeh-akehe nom-noman ora kenal lan ora kulina karo tembung-tembung ngoko, krama, lan krama inggil apa meneh ngetrepake tembung-tembung mau ing unggah-ungguhing basa saben dinane. Akeh-akehe wong tuwa ya wis padha ngejarake para putrane nganggo basa Indonesia amarga basa Indonesia bisa nyengkuyung pasinaone. Saliyane kuwi kompetensi guru basa Jawa ing sekolah durung nyukupi. Coba tilikana ing blog-e edisubroto.staff.uns.ac.id!